钦定古今图书集成/明伦汇编/官常典/第172卷 > 耶律留哥
## 钦定古今图书集成/明伦汇编/官常典/第172卷 > 耶律留哥

按《元史》本传：“留哥，契丹人。仕金为北边千户。太祖起
兵朔方，金人疑辽遗民有他志，下令辽民一户以二
女真户夹居防之。留哥不自安，岁壬申，遁至隆安、韩
州，纠壮士剽掠其地。州发卒追捕，留哥皆击走之。因
与耶的合势募兵，数月众至十馀万，推留哥为都元
帅，耶的副之，营帐百里，威震辽东。太祖命按陈那衍”、
浑都古行军至辽，遇之，问所从来，留哥对曰：“我契丹
军也，往附大国，道阻马疲，故逗遛于此。”按陈曰：“我奉
旨讨女真，适与尔会，庸非天乎！然尔欲效顺，何以为
信？”留哥乃率所部会按陈于金山，刑白马、白牛，登高
北望，折矢以盟。按陈曰：“吾还奏，当以征辽之责属尔。”
金人遣胡沙帅军六十万，号百万来攻。留哥声言“有
得留哥骨一两者，赏金一两，肉一两者，赏银亦如之，
仍世袭千户。”留哥度不能敌，亟驰表闻。帝命按陈、孛
都欢、阿鲁都罕引千骑会留哥，与金兵对陈干迪吉
脑儿。留哥以侄安奴为先锋，横冲胡沙军，大败之，以
所俘辎重献。帝召按陈还，而以可特哥副留哥屯其
地。众以辽东未定，癸酉三月，推留哥为王，立妻姚里
氏为妃，以其属耶厮不为郡王，坡沙僧家奴、耶的、李
家奴等为丞相，元帅、尚书统古与著拨行元帅府事，
国号辽。甲戌，金遣使青狗诱以重禄使降，不从。青狗
度其势不可反臣之。金主怒，复遣宣抚万奴领军四
十馀万攻之，留哥逆战于归仁县北河上，金兵大溃，
万奴收散卒奔东京，安东同知阿怜惧，遣使求附，于
是尽有辽东州郡，遂都咸平，号为中京。金左副元帅移剌都以兵十万攻留哥，拒战败之。乙亥，留哥破东
京。可特哥娶万奴之妻李仙娥，留哥不直之有隙。既
而耶厮不等劝留哥称帝，留哥曰：“向者吾与按陈那
衍盟，愿附大蒙古国，削平疆宇，倘食其言而自为东
帝，是逆天也。逆天者必有大咎。”众请愈力，不获已，称
疾不出。潜与其子薛阇奉金币九十车、金银牌五百，
至按坦孛都罕，入觐。帝曰：“汉人先纳款者先引见。”太
傅阿海奏曰：“刘伯林纳款最先。”帝曰：“伯林虽先，然迫
于重围而来，未若留哥仗义效顺也。”其先留哥既见，
帝大悦，谓左右曰：“凡留哥所献，白之于天，乃可受。”遂
以白毡陈于前，七日而后纳诸库。因问旧何官，对曰：
“辽王。”帝赐金虎符，仍辽王。又问户籍几何？对曰：“六十
馀万。”帝曰：“可发三千人为质，朕遣蒙古三百人往取
之，汝亦遣人偕往。”留哥遣大夫乞奴安抚秃哥与俱，
且命诘可特哥曰：“汝妻万奴之妻，悖法尢甚，其拘絷
以来。”可特哥惧，与耶厮不等绐其众曰：“留哥已死。”遂
以其众叛，杀所遣三百人，惟三人逃归。事闻，帝谕留
哥曰：“尔毋以失众为忧，朕倍此数封，尔无吝也。草青
马肥，资尔甲兵，往取家孥。”丙子，乞奴、金山、青狗、统古
与等推耶厮不僭帝号于澄州，国号辽，改元天威。以
留哥兄独剌为平章，置百官。方阅月，其元帅青狗叛
归于金，耶厮不为其下所杀，推其丞相乞奴监国，与
其行元帅鸦儿分兵民为左右翼，屯开保州关。金盖
州守将众家奴引兵攻败之。留哥引蒙古军数千适
至，得兄独剌并妻姚里氏户二千。鸦儿引败军东走，
留哥追击之，还渡辽河，招抚懿州、广宁，徙居临潢府。
乞奴走高丽，为金山所杀。金山又自称国王，改元天
德，统古与复杀金山而自立，喊舍又杀之，亦自立。戊
寅，留哥引蒙古、契丹军及东夏国元帅胡土兵十万
围喊舍，高丽助兵四十万，克之，喊舍自经死，徙其民
于西楼。自乙亥岁，留哥纳款，辽东反复，耶厮不僭号
七十馀日。金山二年，统古与喊舍亦僭二年，至己卯
春，留哥复定之。庚辰，留哥卒，年五十六。妻姚里氏入
奏，会帝征西域，皇太弟承制，以姚里氏佩虎符，权领
其众者。七年。丙戍，帝还，姚里氏携次子善哥、铁哥、永
安及从子塔塔儿孙收国奴，见帝于河西阿里湫城。
帝曰：“健鹰飞不到之地，尔妇人乃能来耶！”赐之酒，慰
劳甚至。姚里里氏奏曰：“留哥既殁，官民乏主，其长子
薛阇扈从有年，愿以次子善哥代之，使归袭爵。”帝曰：
“薛阇今为蒙古人矣。其从朕之征西域也，回回围太
子于合迷城，薛阇引千军救出之，身中槊。又于蒲华
挦思干城与回回格战，伤于流矢，以是积功为拔都
鲁，不可遣，当令善哥袭其父爵。”姚里氏拜且泣曰：“薛
阇者，留哥前妻所出嫡子也，宜立。善哥者婢子所出，
若立之，是私己而蔑天伦，婢子窃以为不可。”帝叹其
贤，给驿骑四十，从征河西。赐河西俘人九口，马九匹，
白金九锭，币器皆以九计，许以薛阇袭爵，而留善哥、
塔塔儿收国奴于朝，惟遣其季子永安从姚里氏东
归。丁亥，帝召薛阇谓曰：“昔女真猖獗，尔父起兵自辽
东会朕师，又能割爱，以尔事朕，其情真悫可尚。继而
奸人耶厮不等叛，人民离散，欲食尔父子之肉者，今
岂无人乎？朕以兄弟视尔父，则尔犹吾子。尔父亡矣，
尔其与吾弟孛鲁古台并辖军马”，为第三千户。薛阇
受命。己丑，从太宗南征有功，赐马四百、牛六百、羊二
百。庚寅，帝命与撒儿台东征，收其父遗民，移镇广宁
府，行广宁路都元帅府事。自庚寅至丁酉，连征高丽、
东夏万奴国，复户六千有奇。戊戌，薛阇卒，年四十六。
子收国奴袭爵，行广宁府路总管军民万户府事，易
名“石刺”，征高丽有功。辛亥，睿宗以石刺为国宣力者
三代，命益金更造所佩虎符赐之，佐诸王也苦及扎
剌台控制高丽。己未卒，年四十五。长子古乃嗣。中统
元年，征河西，三年，征李璮，破峄山，以功皆受赏。至元
六年，朝廷并广宁于东京，去职，是岁卒，年三十六。子
忒哥。薛阇弟善哥，赐名蒙古歹，命从亲王口温不花，
己丑，从攻破天城堡、凤翔府，以功袭充“拔都鲁。”壬辰，
引兵三千渡河，会大军平金。后伐宋，拔光州、枣阳，由
千户迁广宁尹。至元元年卒，年五十二。子天祐，袭广
宁千户，改广宁县尹。